Gedagte vir die dag: Skuldenaars voor God (1) | Maroela Media
Luk. 7:40-41 – Maar Jesus spreek hom aan en sê: 'Simon, Ek het iets om vir jou te sê.' 'Meneer, sê dit maar!' antwoord hy. Jesus sê toe: 'Twee mense was in die skuld by 'n geldskieter. Die een het vyf honderd rand geskuld en die ander een vyftig'.
Terwyl die vrou nog daar by sy voete gekniel staan, gebruik Jesus 'n beeld uit die alledaagse lewe om 'n groot waarheid by Simon, die Fariseër, tuis te bring. Dit was 'n beeld wat Simon, en almal wat daar was, goed verstaan het. Jesus gebruik twee mense se skuldsituasie om Simon en die vrou (en eintlik alle sondaars) se posisie voor God te verduidelik.
Wat die Here Jesus eerstens vir Simon – en vir ons – wil sê, is dat sonde "skuld" voor God is, en daarom is alle sondaars skuldenaars voor Hom. In hierdie verhaal wat Jesus vertel, is daar twee skuldenaars, alhoewel die een dieper as die ander in die skuld is. Die een skuld maar 'n tiende van wat die ander een skuld. Die Here tref hier wel 'n onderskeid tussen mense wat uiterlik aanvaarbaar, ordentlik en respektabel leef, en dié wat sonder skaamte openlik sondig. "Ja", wil die Here vir Simon sê, "jy is wel beter as wat hierdie vrou was. Sy was onbetaamlik, onrein; sy het immoreel geleef; sy was berug. En jy, Simon, jy is 'n gerespekteerde man met hoë morele waardes, verfyn, opgevoed, onbesproke en eerbaar. Jy is 'n beter mens as wat sy was. Jy het veel minder skuld as sy. Jou skuld is maar R50 teenoor haar R500.
"Maar, Simon, verstaan nou mooi: Alhoewel die een tien keer minder skuld as die ander een het, is al twee skuldenaars. En nie een van die twee kan hul skuld betaal nie!"
Gebed: "Here, ek erken dat elke mens, ongeag hoe hy of sy leef, 'n skuldenaar voor U is en dat ons almal U genade en vergifnis nodig het. Amen."